钦定古今图书集成/理学汇编/经籍典/第089卷 > 《枯杨生梯赋》〈以青春光耀为韵〉前人
## 钦定古今图书集成/理学汇编/经籍典/第089卷 > 《枯杨生梯赋》〈以青春光耀为韵〉前人

柔得乎刚，则变化无方。故能令老者以安分，使衰者
而再芳。不然，爻之均，奚独殊其栋挠；木之众，奚独举
其枯杨。徒观其枝叶滋润色，带韶光。发枯槁，擢豪芒。
直干森梢，欻浮于青翠；高柯偃蹇，渐变于苍黄。岂比
夫颠木贵枿，瑰材称良而已哉。至如和风稍吹，迟日
久照，淡清烟而羃历，合晚霭而凝耀。苟非怀蠹，状虽
死而犹生；忽应鸣禽，类先号而后笑。是知心动于内，
气变于形，以类相感，因时则冥。或丛生落落，或孤峙
亭亭，映平林而迥秀，倚长空而半青。爰有翰林墨客，
懿此惟新，睹物生兴，与时为春。在阳当荣于枯木，理
代实资於哲人。遂稽大道，将期小伸。相《长杨》以体物，
希百中于兹辰。